open-index/open-wikipedia-markdown huggingface dataset:
Savičiūnų dvaras

**Savičiūnų dvaras** – dvaras, esantis Savičiūnuose, Svėdasų seniūnijoje, Anykščių rajone. Netoli kelio .

Dvaro sodybos fragmentai: medinis gyvenamasis namas, samdinių namas, svirnas, tvartas.

Dvaras žinomas nuo XVIII a. Pagal vietinių žmonių prisiminimus baudžiavos laikais dvarą valdė Pomarnackis, gyvenęs Alantoje. Pagrindiniai Savičiūmų dvaro pastatai statyti 1754–1763 metais. Po Pomarnackio dvaro savininkai dažnai keitėsi: Venclavovičius, Buterlevičius, Krasauskas, Ramanauskas.

Pirmojo pasaulinio karo metais dvare įsikūrė vokiečių štabas. 1924 m. dalis dvaro žemės buvo išdalinta savanoriams.

1925 m. dar kartą sumažintos Savičiūnų dvaro savininkės M. E. Venclavovičienės žemės valdos: iš 114 ha liko 73,82 ha. Apie 1926 m. dvaro pastatus bei žemę įsigijo Amerikoje pinigų užsidirbęs Feliksas Laučius. Sovietams nacionalizavus dvarą, savininkai ištremti į Sibirą. Savičiūnų dvaras grąžintas Felikso Laučiaus vaikams – sūnui ir dukrai.

## Galerija

Savičiūnų dvaras (2019.02.12) 1.jpg|Savičiūnų dvaro gyvenamasis namas (2019.02.12)  


## Šaltiniai
Petkūnų dvaras

**Petkūnų dvaras** – dvaras, esantis Petkūnuose, Troškūnų seniūnijoje, Anykščių rajone.

Dvaro sodybos fragmentai: sandėliai vyno bosams, bravoras, tarnų namai.

Dvaras pastatytas XIX a. pabaigoje – XX a. pradžioje, matyti buvo orientuota į alkoholio gamybą. Tai matyti iš išlikusių vadinamo „plytų stiliaus“ pastatų paskirties.

Dabar dalinai rajono savivaldybės, dalinai – privačių asmenų nuosavybė. Nepakankamai prižiūrimi, dvaro sodybos fragmentai nyksta.

## Šaltiniai
Kavarsko dvaras

**Kavarsko dvarvietė** yra Kavarske, Anykščių rajone. Archeologinė dvarvietė šalia Šventosios užtvankos, prie Kavarsko piliakalnio. 

XVI a. Kavarskas priklausė Grigaliui Astikui (apie 1535−1580 06 18), pagarsėjusiam kaip vienam pirmųjų pinigų padirbinėtojui Lietuvoje − jis čia įrengė pinigų kalyklą ir slapta kaldino netikrus pinigus. Negana to, turėjo slaptų ryšių su Maskvos pasiuntiniu Vilniuje, rėmė Rusijos caro Ivano IV sūnaus Fiodoro kandidatūrą į
Abiejų Tautų Respublikos karaliaus sostą. Už visą tą nusikalstamą veiklą G. Astikas suimtas ir nuteistas mirti − pakartas Vilniaus rotušės aikštėje.

Vėliau dvaras atiteko Stanislovui Kovarskiui. Ilgainiui miestelis šalia dvaro pradėtas vadinti pagal dvaro savininko pavardę − Kavarsku.

## Šaltiniai
Varlė (įmonė)

**Varle.lt** – lietuviška elektroninės komercijos bendrovė. Technikos, kasdienio vartojimo prekių internetinė parduotuvė, turinti tradicinės prekybos ir serviso taškus. Parduoda >250 tūkst. prekių iš >2000 gamintojų.

Dauguma parduotuvių veikia franšizės pagrindu. „Varle“ dirba kaip prekybos sistema: 40 įmonių, tarp jų ir baldų, vaistų bendrovės, prekiauja per varle.lt platformą. Šį prekės ženklą naudoja 15–kos miestų prekybos įmonės. Tarp elektroninės prekybos įmonių Varle.lt yra viena lankomiausių (4–ta 2017 m. sausį pagal *webconsulting.lt*).

## Istorija
2009 m. rugsėjo 7 d. įkurta Vilniuje. Steigėjas – Marius Butauskas. 2012 m. įmonėje dirbo 12 darbuotojų, 2017 m. birželio mėn. – 62.

Varle.lt verslo pavadinimas siejamas su varle, žinoma kaip sėkmės simboliu. Varlės statulėlės laikytos senovės indų, japonų namuose, nes tikėta, jog šios atneš laimę, suteiks papildomų galių.

„Varlės“ grupė 2015 m. gavo 35 mln. Eur pardavimo pajamų, 30% daugiau nei 2014 m., kai šis skaičius sudarė 27 mln. Eur. Augo pati UAB „Varle“, nes lyginamuoju laikotarpiu apyvarta padidėjo 47%: nuo 14,16 mln. Eur 2014 m. iki 20,86 mln. Eur. Bendrovė 2015 m. kas mėnesį reklamai skyrė apie 10 tūkst. Eur.

## Kritika
2011 m. skirta bauda už klaidinančią reklamą tinklalapiuose bei naujienlaiškiuose („*didžiausias kompiuterinės ir buitinės technikos pasirinkimas*“, „*žemiausia kaina Lietuvoje*“ ir pan.).

## Šaltiniai
Booking.com

**Booking.com** – tarptautinė viešbučių užsakymo internetu svetainė. Ją valdo kompanija Booking.com B.V., teikianti apgyvendinimo įstaigų užsakymo paslaugą. Būstinė įsikūrusi  Amsterdame, Nyderlanduose.

Booking.com svetainė įkurta Enschedėje 1996 m. Ją 2005 m. už $133 mln. įsigijo JAV kompanija „The Priceline Group“.

## Veikla

Kiekvieną dieną per Booking.com užsakoma daugiau nei 1 200 000 nakvynių, o svetainė ir mobiliosios programėlės sulaukia laisvalaikio ir verslo lankytojų iš viso pasaulio. Klientų užsakymai vykdomi įvairiems apgyvendinimo įstaigų tipams – nuo nedidelių šeimų valdomų nakvynės namų iki prabangių, penkių žvaigždučių viešbučių. Booking.com svetainėje informacija pateikiama daugiau kaip 40 kalbų bei siūloma 1 334 878 veikiančių apgyvendinimo įstaigų 225 šalyse ir teritorijose.

## Nuorodos

* Oficiali svetainė
Anatolijus Lunačiarskis

**Anatolijus Lunačiarskis** (1875 m. lapkričio 23 d., Poltava – 1933 m. gruodžio 26 d., Mentonas, Prancūzija) – rusų rašytojas, visuomenės ir politinis veikėjas, publicistas, kritikas, TSRS Mokslų akademijos akademikas, pirmasis TSRS švietimo liaudies komisaras.

## Biografija
Gimė Poltavoje. Nesantuokinis Aleksandro Antonovo ir Aleksandros Lunačiarskajos sūnus. Motinai išsiskyrus su tuometiniu vyru Vasilijumi Lunačiarskiu, Anatolijus pasiliko savo senąją pavardę.

Studijavo Ciuricho universitete, kur susipažino su Europos socialistais. Rusijos socialdemokratų darbininkų partijai skilus į bolševikus ir menševikus, prisijungė prie pirmųjų, kur palaikė Aleksandrą Bogdanovą. Po Vasario revoliucijos grįžo į Rusiją. Po Spalio revoliucijos, 1917 m. buvo paskirtas švietimo liaudies komisaru, šias pareigas užėmė iki 1921 m. 1919 m. dalyvavo Leningrado Maksimo Gorkio teatro (nuo 1992 m. Didysis Georgijaus Tovstonogovo dramos teatras) įkūrime, dirbo su Maksimu Gorkiu, Aleksandru Bloku, Marija Fiodorovna Andrejeva. Buvo atsakingas už cenzūrą.

1930 m. buvo paskirtas TSRS atstovu Tautų Sąjungoje, 1933 m. – ambasadoriumi Ispanijoje. Pakeliui užimti savo pareigų mirė Mentone (Prancūzija). Palaidotas Nekropolyje prie Kremliaus sienos. Didžiojo valymo metu (1936–1938 m.) A. Lunačiarskio vardas buvo pašalintas iš TSRS komunistų partijos istorijos, jo memuarai uždrausti, tačiau šeštame-septintame dešimtmečiuose viešas atminimas grąžintas.

## Šaltiniai
Pelyšų I dvaras

**Pelyšų I dvaras** – dvaras, esantis Pelyšose I, Viešintų seniūnijoje, Anykščių rajone. 

Stačiakampio formos tinkuoto mūro rūmai vienaaukščiai, viename jų šone prie vienaaukštės dalies priglaustas dviaukštis rizalitas, užsibaigiantis š.v. fasade dviem bokšteliais. Išliko beveik autentiškas vidaus išplanavimas. Išilginė kapitali siena dalija pastato vidaus erdvę į dvi dalis. Išlikę interjero fragmentai vestibiulyje (laiptai) ir rizalito patalpose (sienų ir lubų dekoras). 

1823 m. dokumente nurodyta, kad Pelyšos dvaro savininkas yra Ukmergės pavieto ribų teisėjas Jonas Durasevičius ir jo žmona Otilija, kilusi iš Bilevičių. Durasevičiai buvo palaidoti Papilių kapinių koplyčioje-mauzoliejuje. Dvaro rūmai pastatyti 1823 m. Dvare veikė pieninė, kurios pastatas tebėra išlikęs, taip pat išlikęs dvaro tvartas. 

XX a. pradžioje Pelyšos dvaro savininkais buvo Sankauskų šeima. 1932 m. Pelyšų dvaro savininkas Bronislovas Sankauskas dvaro dalį (centrinių rūmų pastato dalį) bei 38,04 žemės pardavė Aleksandrui Klimavičiui. 

Šiuo metu ūkiniai pastatai ir dalis centrinių rūmų grąžinti Sankauskų šeimai, kitą rūmų dalį valdo A. Klimavičiaus palikuonys.

## Šaltiniai
Kulinarinis turizmas

**Kulinarinis turizmas** (dar kitaip *gastronominis turizmas*) – autentiškų regiono patiekalų bei gėrimų siūlančių restoranų, barų lankymas. Taip pat gali būti agrarinio turizmo rūšis, kuomet turistai lankosi ūkiuose, susipažįsta su tuo, kaip daromas sūris, sviestas ir pan., apžiūri naminius gyvulius.

Lietuvos etnokultūriniuose regionuose organizuojamos teminės degustacijos, gaminimo edukacijos, atgaivinamas litvakų, lietuvninkų ir dvarininkų kulinarinis paveldas. Lietuva turi daugiau nei 3 tūkstančius autentiškų patiekalų receptų. Lietuvoje nusidriekęs maršrutas pavadintas Alaus keliu.

## Taip pat skaitykite
* Lietuviška virtuvė

## Šaltiniai
Čiukčių kalnynas

**Čiukčių kalnynas** (), dar vadinamas ***Čiukčių kalnagūbriu*** (*Чукотский хребет*) arba ***Anadyrio kalnagūbriu*** (*Анадырский хребет*) – vidutinio aukščio kalnų virtinė šiaurės rytų Azijoje, Rusijoje, Čiukotkoje. Tęsiasi nuo Čaūno užutėkio ir į rytus nuo Amguemos pereina į 500–1000 m aukščio aukštumas ir kalvagūbrius. Ilgis apie 450 m. Aukščiausios viršūnės yra šiaurėje – Šelago (1105 m), Ekiatapo (1522 m), Pegtymelio (1810 m).

Šiauriniai gūbriai sudaryti daugiausia iš smiltainio ir skalūnų bei granitinių intarpų, o pietuose būdingos vulkaninės uolienos. Yra alavo, gyvsidabrio, akmens anglies telkinių. Čiukčių kalnynas sudaro vandenskyrą tarp Arkties vandenyno jūrų baseino upių (Pegtymelis, Paliavamas, Amguema) ir Beringo jūros baseino upių (Belaja, Kančalanas).

Būdingas rūstus, darganotas klimatas. Žiema trunka 7–8 mėnesius, vasara trumpa ir vėsi. Vidutinė sausio mėnesio temperatūra nuo -15 °C pietryčiuose iki -30 °С, liepos temperatūra – nuo 3 °С šiaurėje iki 10 °С pietuose. Per metus iškrenta 250–400 mm kritulių. Rytinėje dalyje dažnai tvyro rūkas.

Prie jūrų krantų prieinančiose kalnų srityse veši tundra (viksvų ir švylių kemsynai) bei plyti pelkės, žemutiniuose kalnų šlaituose auga kalnų tundros augmenija, o viršūnėse tvyro kalnų arktinė dykuma.

## Šaltiniai
Google Play

**Google Play** (anksčiau *Android Market*) – „Android“ operacinės sistemos mobiliųjų programų, knygų, žaidimų, muzikos ir filmų parduotuvė. Prieinama beveik visose šalyse.

„Android Market“ buvo įkurta 2008 m. Nuo 2012 m. priklauso „Google“ bendrovei. 2016 m. vartotojai atsisiuntė 82 mlrd. programėlių. 2017 m. parduotuvėje yra 2,7 mln. programėlių.

## Programėlės

* Google Play Games – žaidimų mobilioji programėlė. Sukurta 2013 m. Čia galima atsisiųsti žaidimų, taip pat galima sekti savo, draugų ar geriausių žaidėjų rezultatus.
* Google Play Music – muzikos mobilioji programėlė. Sukurta 2011 m. Dabar galima transliuoti internetu arba atsisiųsti virš 40 mln. dainų ir muzikinių kūrinių. 2017 m. ji buvo prieinama 64 šalyse ir keliolika kalbų.
* Google Play Movies And TV – filmų ir televizijos mobilioji programėlė. Sukurta 2012 m. 2017 m. buvo prieinama 110 šalių, kaip Google Play Movies. Google Play Movies And TV prieinama tik devyniose.

## Nuorodos

* Oficiali svetainė
Audible

„**Audible**“ – elektroninės komercijos bendrovė, internetinė įgarsintų knygų parduotuvė bei knygų įgarsinimo studija, priklausanti „Amazon“ bendrovei. Be kita ko, parduoda televizijos ir radijo programas, įgarsintas žurnalų ir laikraščių versijas.

2008 m. „Amazon“ įsigijo „Audible“ bendrovę už 300 mln. JAV dolerių.

## Išnašos
AliExpress

**„AliExpress“** – internetinių aukcionų ir elektroninės prekybos bendrovė. Internetinė parduotuvė buvo įkurta 2010 m. „Alibaba Group“ Kinijos koncerno ir yra orientuota į užsienio šalių rinkas, tarp jų ir Lietuvos rinką.

AliExpress.com veikia kaip tarpininkas tarp pirkėjo ir pardavėjo, aptarnaujantis mažmenininkus ir didmenininkus. Iš esmės tai yra „eBay“ ir „Amazon“ analogas, tiekiantis prekes iš Kinijos rinkos. „AliExpress“ bendrovė neleidžia Kinijos pirkėjams apsipirkti šioje platformoje, nepaisant to, kad visi pardavėjai yra iš Kinijos. „Alibaba Group“ turi „Taobao“ bendrovę orientuotą į Kinijos rinką.

Internetiniame puslapyje lengva surasti informaciją apie prekes: įvertinimus ir žmonių atsiliepimus, kurie įsigijo ir panaudojo prekes. Klientai taip pat gauna užsakytų prekių sekimo numerius. Internetiniame puslapyje yra įmanoma nusipirkti įvairių prekių už didmeninę kainą.

## Išnašos
App Store

**„App Store“** – „Apple“ „iOS“ bei „iPadOS“ operacinės sistemos mobiliųjų programų parduotuvė.

## Statistika

2017 m. pradžioje parduotuvėje buvo pasiekiamos 2,2 milijonai programėlių. Nuo 2008 m., per pirmajį parduotuvės gyvavimo dešimtmetį programėlių kūrėjai gavo daugiau nei 100 mlrd. JAV dolerių pajamų. Per pastarąjį laikotarpį pelningiausios, plačiai vakarų šalyse naudojamos programėlės, neskaitant žaidimų, buvo „Netflix“, „Spotify“, „Tinder“. „Apple“ bendrovė taiko 30 % mokestį nuo programėlės generuojamų pajamų, arba 15 % mokestį, jei prenumeruojamų programėlių paslaugos užsakomos arba nenutraukiamos ilgiau nei metus. Tačiau tiek  „Netflix“, tiek „Spotify“ pasitraukė iš platformos dėl pastarųjų mokesčių. 2018 m. „App Store“ apyvarta siekė beveik 50 mlrd. JAV dolerių. 2022 m. duomenimis, 70 % pajamų duoda žaidimai, tačiau tik nedidelė žaidėjų dalis išleidžia reikšmingas sumas žaidimuose.

## Ekosistema

„Apple“, priešingai nei „Google“, palaiko vadinamąją uždaro sodo programėlių ekosistemą. „Apple“ yra nustačiusi griežtas taisykles, kaip programėlės turi atrodyti ir veikti. Jei jos neatitinka taisyklių, į parduotuvę „App Store“ bendrovė jų nepriima. Be to, prieš programėles patalpinant parduotuvėje, jos (ir jų kodas) tikrinamos ir testuojamos. „Apple“ neleidžia vartotojams diegtis programėlių iš kitų šaltinių. Taip esą siekiama išlaikyti aukštą kokybę.

## Išnašos
Jack Ma

**Ma Jun** (; 1964 m. rugsėjo 10 d.; slapyvardis **Džekas Ma**) – Kinijos verslo magnatas, filantropas, elektroninės komercinės bendrovės „Alibaba Group“ įkūrėjas, turtingiausias Azijos ir vienas iš turtingiausių pasaulio žmonių, 2017 m. liepą jo turtas vertintas 41,4 mlrd. JAV dolerių. Išgarsėjo dėl savo unikalios verslo filosofijos.

## Šaltiniai
Book Depository

**„Book Depository“** – buvusi elektroninės komercijos bendrovė, internetinė knygų parduotuvė.

## Istorija

„Book Depository“ bendrovė įsteigta 2004 m. 2011 m. „Amazon“ įsigijo pastarąją bendrovę. Sandorio suma nebuvo atskleista. Sandoris tuo metu buvo laikomas prieštaringu, nes padidino knygų pardavimų koncentraciją. 2011 m. „Amazon“ pardavimai siekė 70 % JK e. komercijos rinkos dalies, o „Book Depository“ tuo metu buvo vienas iš pagrindinių konkurentų.

2024 m. parduotuvė uždaryta.

## Išnašos
Alibaba Group

**Alibaba Group Holding Limited** () – didžiausia Kinijos elektroninės komercijos kompanijų grupė, metinių operacijų skaičiumi lenkianti „eBay“ ir „Amazon“ kartu sudėjus.

## Istorija

Bendrovę su partneriais kinas Jack Ma įkūrė 1999 m. Hangdžou mieste, kur buvo įregistruota internetinė Alibaba.com. svetainė. Nuo pat pradžių „Alibaba“ buvo laikoma kaip prekybos platforma tarp smulkių ir vidutinių įmonių. 

2005 m. kompanija „Yahoo!“ įgijo 43 % kompanijos akcijų. 2007 m. lapkritį akcijos išplatintos Honkongo vertybinių popierių biržoje. 2012 m. rugsėjo 18 d. „Alibaba“ atliko jų išėmimą iš biržos prekybos sąrašo, baigdama išsipirkti 20 % savų akcijų, kurios priklausė „Yahoo!“. 2014 m. bendrovė grįžta į biržą, pritraukdama 25 mlrd. JAV dolerių. Pirminis viešas siūlymas tuo metu buvo didžiausias pasaulyje.

2011 m. pradžioje „Alibaba“ turėjo virš 65 mln. registruotų vartotojų iš 240 šalių ir regionų.

## Grupės struktūra

* Alibaba.com – internetinė prekybos platforma;
* AliExpress – internetinė parduotuvė orientuota į užsienio vartotojų rinką;
* Taobao – internetinė parduotuvė orientuota į Kinijos vartotojų rinką;
* Tmall – internetinė parduotuvė orientuota į Kinijos vartotojų rinką;
* Alipay – mokėjimo sistema.

## Paslaugos
Alibaba.com internetinės prekybos platforma leidžia surasti ir nusipirkti labai daug įvairių Kinijos gaminių. Ją labiau naudoja potencialūs gamintojai (rasdami ir užsakydami savo gaminių komponentus) arba įvairūs platintojai - perpardavinėtojai. Daugelį prekių galima nusipirkti ir pavieniui, bet tokie pirkiniai laikomi „pavyzdžiais“ ir kainuoja brangiau nei perkant dešimtimis ar šimtais. Yra daug neužbaigtos elektronikos, stiklo, metalo komponentų kurie galutiniam vartojimui dar netinka. Amerikiečių saugumo agentai apsimetė iešką urano ir rado pardavėjų, nors pasiūlyta buvo tik mažai urano teturinti rūda (1,000 tonų iš Siera Leonės)

Platformą naudoja ir ne Kinijos firmos. Galima rasti, pavyzdžiui, Anglijos gaminių, nors ir nelabai daug.

## Šaltiniai

## Nuorodos

* Oficiali svetainė
Microsoft Store

**Windows Store** (anksčiau vadinosi *Windows Store*) – „Microsoft Windows“, „Windows Phone“ operacinės sistemos mobiliųjų programų, filmų, muzikos, žaidimų parduotuvė.

„Windows Store“ buvo įkurta 2012 m. vasario 29 d. Nuo 2015 m. apjungta su „Windows Phone Store“, „Xbox“ parduotuvėmis. „Windows Phone“ operacinė sistema tesudaro 2 % išmaniųjų telefonų rinkos. 2015 m. parduotuvėje buvo 669 tūkst. programėlių.

## Išnašos
Jeff Bezos

**Džefas Bezosas** (*Jeff Bezos*; g. 1964 m. sausio 12 d.) – JAV verslo magnatas, filantropas, elektroninės komercinės bendrovės „Amazon“ įkūrėjas, „The Washington Post“ laikraščio savininkas, vienas turtingiausių pasaulio žmonių, kurio turtas 2020 m. gegužės 26 d. duomenimis vertintas 146,9 mlrd. JAV dolerių arba apie 133,8 mlrd. eurų.

## Biografija

Džefas Bezosas gimė 1964 m. Albukerkės mieste, Naujojoje Meksikoje, JAV. 1986 m. jis baigė studijas Prinstono universitete, netrukus po to įsidarbino Volstryto banke, kaip kompiuterijos inžinierius.

1994 m. Džefas Bezosas įkūrė elektroninę knygų parduotuvę „Amazon“. 1997 m. bendrovė „Amazon“ išleido akcijas NASDAQ biržoje, prieš pat Interneto bendrovių burbulo sprogimą jo asmeninis turtas pasiekė 12 mlrd. USD ribą. 2001 m. jo turtas sumenko iki 2 mlrd. USD sumos. 2003 m. vos nežuvo malūnsparnio avarijoje Teksase.

2013 m. Džefas Bezosas įsigijo „The Washington Post“ už 250 mln. JAV dolerių. 2017 m. kovą jam priklausė 17 % „Amazon“ bendrovės akcijų, jis buvo antras turtingiausias žmogus pasaulyje. Jis taip pat vysto kosminių ekspedicijų verslą „Blue Origin“.

## Išnašos
Tmall

**„Tmall“** () – elektroninės prekybos bendrovė. Internetinė parduotuvė buvo įkurta 2011 m. „Alibaba Group“ koncerno, kai buvo reorganizuotas verslas, atskiriant ją nuo „Taobao“ bendrovės. Ji yra orientuota į Kinijos vartotojų rinką.

Taobao.com veikia kaip tarpininkas tarp pirkėjo ir pardavėjo, aptarnaujantis mažmenininkus ir didmenininkus.
Iš esmės tai yra „Amazon“ analogas, o apmokėjimas vyksta per kinišką „PayPal“ mokėjimų analogą „Alipay“.

2013 m. Tmall priklausė 51 % Kinijos elektroninės komercijos mažmeninės prekybos rinkos. Nuo 2014 m. prekės ženklai gali prekiauti Kinijos rinkoje ir neturėdami verslo atstovybės Kinijoje. Dabar šioje parduotuvėje galima rasti gerai žinomus vakarietiškus prekės ženklus tokius, kaip „Adidas“, „Reebok“, „New Balance“, „Lenovo“, „Dell“, „Nokia“, „Philips“, „Samsung“.
Žaslių guoba

**Žaslių guoba** – išskirtinė guoba, buvęs valstybės saugomas botaninis gamtos paveldo objektas Žaslių miestelyje, Kaišiadorių rajone. Medis augo Žaslių ežero šiaurinėje pakrantėje, ties sodyba Bažnyčios g. 8. Nupjautas 2010 m.  Buvusį medį primena Guobos seniūnaitijos, apimančios kelias kaimynines gatves, vardas.

## Istorija

Kaišiadorių rajono savivaldybė medį paskelbdama saugoma 1993 m., nurodė dvi guobas, augusias Žasliuose – 1–ąją ir 2–ąją. Žaslių guoba tapo valstybės saugoma Aplinkos ministerijos 1999 m. lapkričio 3 d. įsakymu Nr. 345, siekiant išsaugoti įspūdingos formos ir amžiaus medį.

Medis augo buvusioje Žaslių dvarvietėje. Jau kurį laiką guoba po truputėlį džiuvo. Jos nudžiuvimą paspartino guobų maras, šalia vykusi gyvenamojo namo statyba, todėl 2010 m. vasarą Žaslių guoba buvo išbraukta iš valstybės saugomų objektų sąrašo. Rudeniop saugumo sumetimais sodybos šeimininkas gavęs leidimą ją nupjovė. Guobos kamienas keletą metų dar gulėjo netoli gatvės (matomas 2012 m. birželį darytame Google Street View vaizde). Manoma, kad Žaslių guobai buvo 150–200 metų.

Vietos bendruomenės iniciatyva kamienas buvo išsaugotas. Guobos dalis – apie 4 m kamieno – paimta iš savininko sklypo Žaslių įvaizdžio kūrimo tikslu. Buvo planuojama konservuoti medienos dalį ir sukurti mažosios architektūros objektą. 2017 m. duomenimis, buvo rengiamasi iš buvusios guobos viešojoje erdvėje pastatyti „baublį“, vėliau šios idėjos atsisakyta, buvęs kamienas sunyko.

## Duomenys

* Medžio rūšis – kalninė guoba (*Ulmus glabra* Huds.)
* Kamienų skaičius – 1
* Kamieno apimtis 1,3 m aukštyje – 4,0 m
* Medžio aukštis – 21 m
* Amžius – 150–200 metų

## Taip pat skaitykite

Kitos Lietuvos guobos, gamtos paveldo objektai:
* Laisvučių drevėtoji guoba (Šiaulių raj.)
* Šatraminių guoba (Skuodo raj.)

## Šaltiniai
Alipay

**Alipay** () – Kinijos mokėjimų internetu platforma, be kitų, teikianti sąlyginio deponavimo paslaugas, kuomet pirkėjas už prekes pardavėjui atsiskaito per „Alipay“ tik patvirtinęs, kad neturi pastabų dėl sandorio. Nuo 2014 m. yra didžiausia pasaulio mobiliųjų ir internetinių mokėjimų platforma. Yra per 400 mln. registruotų vartotojų. 2016 m. jai priklausė kiek daugiau nei pusė mokėjimų internetu Kinijos rinkos.

2004 m. įsteigta „Alibaba Group“ koncerno bei jo įkūrėjo Jack Ma. „Alipay“ iš esmės yra „PayPal“ annalogas. Ją galima susieti su „Visa“, „MasterCard“ kortelėmis, vartotojams leidžiama apsipirkti „Taobao“, „Tmall“ parduotuvėse. Taip pat ja leidžia atsiskaityti 300 tarptautinių verslų orientuotų į Kinijos rinką bei 0,5 mln. įmonių Kinijoje.

2015 m. „Alibaba“ pranešė apie mokėjimų sistemos, atpažįstančios klientų veidus, vystymą. 

## Šaltiniai

## Nuorodos

* Oficiali svetainė
* Oficiali svetainė (anglų k.)
Raubonių vandens malūnas

**Raubonių vandens malūnas** – vandens malūnas su grūdų malimo ir vilnos apdirbimo technologine įranga, esantis Pasvalio rajone, Saločių seniūnijoje, Raubonių km. Malūnas stūkso prie Tatulos upelio, 0,5 km į šiaurės vakarus nuo kelio . Tatulos slėnis su malūnu patenka į Biržų regioninio parko teritoriją. Suremontuoto malūno vilnų karšyklos ir verpyklos mašinos įjungiamos pažintiniais tikslais, rengiami vilnos apdirbimo praktiniai mokymai.
 
Raubonių vandens malūnas 1992 m. pripažintas regioninės reikšmės technikos ir istorijos paminklu (unik. kodas ). Malūno statinys stačiakampio plano, 2 aukštų su pastoge, raudonų plytų mūro, su priestatais iš galų. Veikiant malūnui buvo suformuotas kompleksas, susidedantis iš tvenkinio, vandens kanalo ir pastato, kuriame buvo sumontuoti malūno, karšyklos bei verpyklos įrengimai. Malūno turbinas suko iš tvenkinio kanalo atitekantis vanduo. Tarp pastato ir tvenkinio buvo kiemas, kur iki šiol yra išlikęs balkonas su stogeliu maišų pakėlimui į antrą aukštą.

## Istorija

Malūnas statytas XIX a. pabaigoje.

Dokumentai liudija, kad 1775 m. Raubonyse grūdus malė Tatulos upės tėkmės varomi du mediniai ratai, sukę dvejas girnas. Tuomet Raubonių vandens malūnas buvo vienintelis Krinčino parapijoje. 1860 m. dvarininkas Lui fon Ropas (1824–1897) nupirkęs Raubonių kaimą, nupirko ir senąjį Raubonių malūną bei pastatė iki šiol tebestovintį malūną. Jis pradėjo veikti 1907 m. su vilnos apdirbimo mechanizmais.

1921 m. malūnas priklausė latviui Jonui Ribei. Apie 1936–1938 m. malūnas parduotas žydui Chackeliui Zivui. 1940 m. nacionalizuotas. 1941–1944 m. jį valdė Lietuvos vokietis Henrikas Brandenburgis.

Sovietiniais metais malūnas veikė iki 1987 m., o karšykla-verpykla uždaryta 1997 m. 1991–1993 m. vilnų karšykla-verpykla priklausė Pasvalio valstybinei buitinių paslaugų įmonei. Nuo 1995 m. ji tapo UAB „Raubonių verpykla“.

## Technologinė įranga

* medinis būgnas su girnomis, piltuvais ir rėmais jiems įstatyti,
* medinis pakėlėjo mechanizmas su metalinėmis „žirklėmis“,
* malūno keltuvo patalpos mediniai skriemuliai,
* 3 karštuvai su transmisija karšyklos-verpyklos patalpoje (pagaminta Anglijoje),
* kedenimo įrenginys karšyklos-verpyklos patalpoje,
* XX a. pr. verpimo mašina karšyklos-verpyklos patalpoje (pagaminta Švedijoje),
* knatavimo įrenginys karšyklos-verpyklos patalpoje,
* pakabinamos svarstyklės karšyklos-verpyklos patalpoje.

## Šaltiniai

## Nuorodos

* Raubonių vandens malūno istorija
Paprastasis kuoduotasis pingvinas

**Paprastasis kuoduotasis pingvinas** () – pingvinų (*Sphenisciformes*) būrio paukštis.

## Paplitimas
Populiacijoje apie 150 000 individų. Didžiausios kolonijos yra Antipodų ir Baunčio salose, o ne tokios gausios – Oklendo ir Kempbelo salose.

## Išvaizda
Vidutinio dydžio pingvinai. Kūno ilgis – 50–70 cm. Sveria nuo 2,5 iki 4 kg, svoris priklauso nuo metų laiko. Patinai stambesni už pateles. Galva, nugara ir išorinės sparnų pusės yra juodos spalvos. Pilvas baltas. Sparnų vidinė pusė balta su juodomis dėmėmis. Ilgų geltonų plunksnų kuokštai prasideda virš antsnapio, virš akių išplatėja ir tęsiasi link viršugalvio. Nuo kitų kuoduotųjų pingvinų skiriasi tuo, kad kuokštų plunksnas geba pastatyti piestu. Jauniklių kuokštai yra trumpesni. Snapas yra laibas ir ilgas, rudai oranžinės spalvos. Posnapyje yra plikos odos raukšlė. Pėdos rožinės, pirštai sujungti plaukiojamąja plėve.

## Biologija

Didžiąją metų dalį praleidžia vandenyje, sausumoje būna tik kai poruojasi, peri, augina jauniklius ir šeriasi. Labai socialus paukštis: medžioja grupėmis, vieni kitus įspėja apie pavojus, gyvena didelėse ir triukšmingose kolonijose. Minta kriliumi, kalmarais ir smulkiomis žuvimis.

Rugsėjo mėnesį į veisimosi vietas grįžta patinas. Patelės grįžta dviem savaitėmis vėliau. Lizdas kraunamas akmenuotuose pakrantės šlaituose iš dumblo, akmenukų ir žolės. Spalio mėnesį patelė padeda du kiaušinius. Jie yra šviesiai mėlyni arba šviesiai žali, bet greitai įgauna rudą spalvą. Antras kiaušinis padedamas 5 dienomis vėliau už pirmąjį ir yra dvigubai už jį didesnis. Beveik visada pirmas kiaušinis yra neapvaisintas. Perėjimas trunka 35 dienas. Peri abu tėvai. Išsiritus jaunikliams patinas juos saugo nuo plėšrių paukščių ir šildo, o patelė maitina. Po 3–4 savaičių abu tėvai ieško maisto, o jaunikliai, grupelėse, jų laukia ant kranto. Vasario mėnesį apsiplunksnavę jaunikliai išplaukia į jūrą maitintis savarankiškai.

Suaugę pradeda šertis sausio mėnesį. Šeriasi 26–30 dienų. Šėrimosi metu nesimaitina, todėl netenka pusės savo svorio.

## Apsauga
Pasaulinės gamtos apsaugos organizacijos duomenimis paprastasis kuoduotas pingvinas nykstanti rūšis.

Per paskutinius 45 metus paprastojo kuoduotojo pingvino populiacija sumažėjo maždaug 50 %. Populiacijos mažėjimo priežastys nėra tiksliai žinomos. Perėjimo vietose nėra natūralių gamtos priešų, nes vieninteliai žinduoliai, gyvenantys salose, yra pelės. Antipodų ir Baunčio salos įtrauktos į Pasaulio paveldo sąrašą kaip gamtos paveldo objektas, jokia ūkinė žmogaus veikla nevyksta. Populiacijos būklė nuolat stebima.

## Šaltiniai
Mac App Store

**„Mac App Store“** – „Apple“ „macOS“ operacinės sistemos programinės įrangos parduotuvė.

## Istorija

„Mac App Store“ buvo pristatyta 2011 m. sausio 6 d. Šią programėlę galėjo atsisiųsti visi „Snow Leopard“ operacinės sistemos naudotojai. Nuo pat pradžių „Apple“ bendrovė „Mac App Store“ parduotuvėje pradėjo tiekti vis daugiau savo programinės įrangos. Iki tol ja prekiavo savo fizinėse parduotuvėse. 

Nuo 2011 m. liepos mėnesio ši linkmė tapo dar labiau pastebimesnė, po to kai buvo pristatyta „Lion“ operacinė sistema. Tai buvo pirmas kartas, kai bendrovė atsisakė tiekti savo operacinę sistemą DVD formatu. Nuo 2013 m. macOS pristatoma nemokamai kaip ir iOS operacinė sistema.
Burgoso katedra

**Burgoso Šv. Marijos Katedra** () – gotikinio stiliaus katalikų bažnyčia, Burgoso mieste (Ispanija).

## Istorija
Ši bažnyčia buvo pastatyta 1221 m. Planai buvo pradėti Ispanijos karaliaus Alfonso VI įsakymu dar XI a. Ši bažnyčia nebuvo nė karto restauruota, taip pat atlaikė abu pasaulinius karus.

1984 m. UNESCO organizacija ją įtraukė į pasaulio paveldo sąrašą.

## Nuorodos
* Oficiali svetainė (ispanų k.)
Eskorialis

**Eskorialis** () – istorinė Ispanijos karalių rezidencija, esantis San Lorenso mieste, maždaug 45 kilometrus nuo Madrido. Šioje vietoje veikė sykiu vienuolynas, bazilika, karalių rūmai, panteonas, biblioteka, muziejus, universitetas ir ligoninė.

## Istorija
XVI a. šį pastatą suprojektavo garsus ispanų architektas Chuanas Bautista de Toledas (). Paskui šioje vietoje apsigyveno Ispanijos karalius Pilypas II, pasižymėjęs kovomis prieš protestantus. Ši vieta restauruota XIX amžiuje. Dabar joje įsikūręs muziejus.

1984 m. UNESCO organizacija Eskorialį įtraukė į pasaulio paveldo sąrašą. Čia kasmet apsilanko apie 500 000 lankytojų.

## Nuorodos
* Oficialus tinklapis (ispanų k.)
1922 m. Lietuvos lengvosios atletikos čempionatas

**1922 m. Lietuvos lengvosios atletikos čempionatas** – 2-asis Lietuvos lengvosios atletikos čempionatas, kuris vyko Kaune  rugpjūčio 12 - rugpjūčio 15 d.

Čempionate pirmą kartą vyko vyrų 800 m bėgimo, vyrų 10 000 m bėgimo, vyrų 110 m barjerinio bėgimo rungtys. Čempionate taip pat pirmąkart varžėsi moterys.

## Rezultatai
### Vyrai

### Moterys

## Nuorodos
*LLAF oficiali svetainė
Talokių ežeras

**Talokių ežeras** – ežeras pietų Lietuvoje, Alytaus rajone, apie 7 km į pietvakarius nuo Alytaus, prie Talokių gyvenvietės. Ilgis iš šiaurės į pietus 0,61 km, plotis iki 0,35 km. Altitudė 94,9 m. Krantai žemi, lėkšti, pietinis krantas pelkėtas. Aplink plyti pievos, laukai. Šalimais rytinio ežero kranto praeina kelias .

Talokių ežeras priklauso Zembrės baseinui, upokšniu jungiasi su Akies ežerokšniu.

2012 m. atlikti ežero dumblo išvalymo darbai.

## Šaltiniai
Bitvanas (upė)

**Bitvanas** arba ***Bytvanas*** – upė Lietuvoje, Kauno rajone, daugiausia Vandžiogalos seniūnijoje; Gynios dešinysis intakas (Nevėžio baseinas). Prasideda Bitvano miške, sutekėjus keliems numelioruotiems upeliams (Usvalkai, Gynelei ir kt.) Pakalniškių kaimo apylinkėse. Teka į vakarus per mišką, toliau – pro laukus. Žemupyje kerta Vandžiogalos–Kauno plentą ir įteka į Gynią 27,8 km nuo jos žiočių, ties Bitvano kaimu.

Vaga ištiesinta. Bitvano baseine veši dideli Sosnovskio barščių sąžalynai.

Upėvardis *Bỹtvanas* (kitaip *Bìtvanas*) kildinamas iš žodžių *bìtė* (?) ir *tvi̇̀nti*.

## Šaltiniai
Rinoplastika

**Rinoplastika** () – plastinės chirurgijos operacija, kurios metu yra operuojama paciento nosis estetiniais arba rekonstrukciniais tikslais. Operacija gali būti atlikta siekiant pakeisti, subjektyviai pagražinti, nosies formą. Rinoplastikos metu nosis gali būti padidinama arba sumažinama estetiniais tikslais. Dauguma pacientų prašo plastikos chirurgų sumažinti arba pašalinti nosies kuprelę, siaurą nosies šnervių plotį, pakeisti kampą tarp nosies ir burnos, taip pat rekonstruoti nosį po traumos, panaikinti defektus nuo gimimo ar atstatyti idealias nosiai kvėpavimo sąlygas. Nosies operacija yra laikoma viena iš pačių populiariausių plastinių operacijų visoje plastinės chirurgijos industrijoje.

Nosies operacija gali būti atlikta dviem būdais: atviruoju arba uždaruoju. Atviros nosies operacijos metu, plastikos chirurgas padaro nedidelį pjūvį tarp nosies galiuko esančioje odelėje, jungiančioje nosies galiuką ir odą aukščiau viršutinės lūpos. Atviros nosies operacijos žaizda dažniausiai užgija per 10 dienų. Uždaros nosies operacijos metu, plastikos chirurgas šios odelės neliečia, visi pjūviai atliekami nosies viduje. Uždaros nosies operacijos metu naudojami siūlai ištirpsta patys.
Uždara platforma

**Uždara platforma** (dar žinoma kaip **uždara ekosistema** arba **uždaras sodas**) – programinės įrangos (PĮ) sistema, kurioje paslaugų tiekėjas valdo taikomąją programinę įrangą, turinį ir terpę, bei apriboja prieigą prie nepatvirtintos įrangos bei turinio. Uždara platforma yra priešinga atvirai platformai, kurioje panašių apribojimų vartotojams nėra.

## Aspektai
2008 m. Harvardo verslo mokyklos straipsnyje platformos atvirumas/uždarumas diferencijuojamas keturiais aspektais:

## Šaltiniai
Paukščių giedojimas

**Paukščiai įvairiais garsais ir giedojimu** dažniausiai palaiko tarpusavio ryšius, vilioja kitos lyties individą ar atbaido nuo perėjimo vietos konkurentą. Tokie garsai, ir taip pat sudėtingas čiulbėjimas, dažniausiai paveldimi. Tačiau daugelio giesmininkų čiulbėjimui turi įtakos ir pašaliniai garsai. Juos dar lizduose jaunikliai įsimena iš čiulbėjusių gentainių ar net kitų paukščių.

## Rūšys

Paukščių giesmės skirstomos į tris rūšis:
* Tuoktuvių giesmės – jomis patinai bando atkreipti patelių dėmesį;
* Komunikaciniai paukščių balsai – jais tiesiog bendraujama, pavyzdžiui, vabzdžių, sliekų aptikimo atveju ir pan.;
* Pavojaus garsas – tam tikras plonas arba triukšmingas garsas, kurį supranta visi aplinkiniai paukščiai. Jais perspėjama apie plėšrūnus ir pan.
Kai kurie paukščiai neturi įmantrių tuoktuvių giesmių. Pavyzdžiui, jūriniai ereliai, vietoj to atlieka kokį akrobatinį manevrą danguje ir taip bando atkreipti partnerės dėmesį. Kai kurie paukščiai šokinėja, strikinėja aplinkui. Dar kiti turi dailias plunksnas, jiems užtenka jomis pamojuoti.

## Išnašos
Septoplastika

**Septoplastika** () – plastinės chirurgijos operacija, kuriose metu operuojama paciento nosis, siekiant ištiesinti kreivą nosies pertvarą. Septoplastika dar kitaip vadinama nosies pertvaros operacija. Nosies pertvaros operacija nėra atliekama estetiniais tikslais, pagrindinis jos tikslas yra atstatyti paciento nosies galimybę kvėpuoti be trukdžių. Septoplastikos operacijos neatlikus, palaipsniui blogėja paciento gyvenimo kokybė, atsiranda sąlygos vystytis lėtinėms kvėpavimo organų ligoms.

Nosies pertvaros iškrypimą galima įtarti tuomet, kai žmogus nuolat jaučia nosies užgulimą, jam varva iš nosies, kartojasi sinusitai, nepūlingi vidurinės ausies uždegimai, vargina galvos skausmai, matomas nosies prieangio iškrypimas ar kartojasi kraujavimas iš nosies.

Nosies pertvaros operacija gali būti atlikta uždaruoju arba atviruoju būdu.

Nosies pertvaros operacijos metu pacientas būna vietinėje arba bendrinėje nejautroje.
FK Vitoša

**Bistricos „Vitoša“** – Bulgarijos futbolo klubas iš Bistricos. Šis klubas dar žinomas tiesiog „Bistricos“ pavadinimu.

## Istorija
Klubas įkurtas 1958 m. Eilę metų žaidė žemesniuose divizionuose, o pastaruoju metu tapo profesionaliu futbolo klubu. 

2017–2018 m. sezone debiutavo aukščiausioje Bulgarijos lygoje. Užėmė keturioliktą vietą iš šešiolikos dalyvių.

## Apranga
* Namuose rungtyniauja žalia apranga. 

## Sezonai
* 2017–2018 m. – debiutas aukščiausioje lygoje. 
* 2016–2017 m. Antroje šalies futbolo lygoje užėmė trečią vietą ir nugalėjo pereinamosiose rungtynėse.

|}

## Išnašos

## Nuorodos
* [ Oficiali klubo svetainė] 
* facebook paskyra
* SOCCERWAY
* FLASHSCORE
* Transfermarkt
* [bgclubs.eu](https://bgclubs.eu/teams/Vitosha(Bistritsa-oblSofiast))
Bistrica (Bulgarija)

**Bistrica** () – gyvenvietė vakarų Bulgarijoje, Sofijos srityje, Pančarevo savivaldybėje, 15 km į pietus nuo Sofijos, Vitošos kalnuose. Svarbus turistinis centras.

Bistrica yra vienas seniausių Vitošos kaimų. II Bulgarijos imperijos laikais čia būta tvirtovės. Taip pat yra stačiatikių vienuolynas – jį 1393–1396 m. sugriovė Osmanai, bet 1936–1946 m. vienuolynas buvo atstatytas. Nuo 1909 m. veikia čitališčė (kultūros namai).

Bistrica garsėja muzikos kolektyvu „Bistricos bobulės“ (*Бистришките баби*), tęsiančiu bulgariškojo polifoninio dainavimo tradicijas.

## Sportas
* FK Vitoša (futbolo klubas).
* Bistricos miesto stadionas – talpa 2,5 tūkst. žiūrovų.

## Išnašos

## Sportas
* Oficiali miesto svetainė
Rinkinys

**Rinkinys** – tai kas surinkta ar renkama, komplektas arba duomenų visuma, pateikta kartu ir išdėstyta nustatyta tvarka. Dažniausiai kryptinga veikla surinktų, kartais nematerialių daiktų (dainos), vartojamų pagal paskirtį ir dažnai neskirtų išsaugojimui (įrankiai, saldainiai), nesusistemintų, pradėtų rinkti kolekcijų visuma. 

Rinkiniu taip pat vadinama vienarūšių arba įvairiarūšių pagal vieną ar kelis požymius komplektuojama daiktų visuma, sudaranti savarankišką, bet neužbaigtą, dinamiškai papildomą muziejaus ar bibliotekos fondo vienetą (dalį). Rinkiniai gali priklausyti įvairioms kolekcijoms.

Rinkinys nuo kolekcijos skiriasi tuo, kad rinkinį sudarantys objektai gali būti naudojami pagal pirminę paskirtį, pvz., skirti tiesioginiam vartojimui – arbatos, prieskoniai, saldainiai ir pan.; skirti grožėtis – paveikslai, skulptūros ir pan.; skirti dėvėti – rūbai, batai ir pan.; skirti specialiam darbui atlikti – įrankiai, raktai, žemėlapiai, brėžiniai ir pan.

## Išnašos
FK Vereja

**Stara Zagoros „Vereja“** – Bulgarijos futbolo klubas iš Stara Zagoros.

## Istorija
Klubas įkurtas 2001 m. Eilę metų žaidė žemesniuose divizionuose, o vėliau tapo profesionaliu futbolo klubu.

2016–2017 m. sezone debiutavo elito lygoje.

2019 m. gegužės 7 d. klubas pašalintas iš Pirmos lygos už rungtynių rezultatų įtakojimą.

## Sezonai

|}

## Išnašos

## Nuorodos
* [bgclubs.eu](http://bgclubs.eu/teams/Vereya(StaraZagora))
* sportal.bg
Bulgarijos futbolas 2016–2017 m.

**[[Bulgarija|Bulgarijos]] futbolo varžybos [[2016]]–[[2017]] m.**
*  prasidėjo 2016 m. vasarą, baigėsi 2017 m. pavasarį;
* s turnyras prasidėjo 2016 m. rudenį, finalas įvyko 2017 m. gegužės 24 d. 

## 2016–2017 m. Parva liga

**Parva liga** – aukščiausia futbolo lyga. Dalyvavo 14 klubų. Po dviejų ratų lyga buvo skeliama pusiau. Pirmos šešios ekipos kovojo nugalėtojų grupėje, o likusios aštuonios – dėl išlikimo.

### I etapas
Turnyrinė lentelė po dviejų ratų:

### Nugalėtojų grupė
* Šešios komandos aiškinosi, kurias vietas užims Parva Liga 2016/2017 m. pirmenybėse. 
* Razgrado „Ludogorets" tapo čempionais. 
* Sofijos CSKA užėmė antrąją vietą pirmenybėse, tačiau pagal UEFA reikalavimus naujai suburta komanda negalėjo iškovoti kelialapio į Europos taurę, todėl kitos komandos kovojo dėl patekimo į Europą. 
* Sofijos „Levski“ užėmė trečiąją vietą ir iškovojo kelialapį į Europos taurę. 
* Rusės „Dunav“ liko ketvirtoje vietoje, bet iškovojo kelialapį į Europos taurę.

### Kova dėl išlikimo
Aštuonios komandos buvo suskirstytos į dvi grupes po keturis klubus:

#### A grupė:

#### B grupė:

Dėl 11 vietos kovojo: 2017 m. gegužės 29 d. 20:00 val. susitiko Slavia Sofia ir Neftochimic Burgas. 5:2 nugalėjo Slavia Sofia.

Dėl 13 vietos kovojo: 2017 m. gegužės 29 d. Gorna „Lokomotiv“ ir PFK Montana. 3:0 nugalėjo PFK Montana.

### Atkrintamosios rungtynės

2017 m. birželio 2 d. rungtynės įvyko Stadion Lazur (Burgase). **[[FK Bistritsa|Bistricos FK „Vitoša“]]** nugalėjo ir pateko į elito lygą.

2017 m. birželio 3 d. Septemvri Sofiâ laimėjo prieš namuose žaidusią „Montaną“ ir iškovojo teisę žaisti 2017/2018 m. elito lygoje.

## 2016–2017 m. [[Bulgarijos futbolo taurė]]
* **[[Bulgarijos futbolo taurė]]** – pagrindinis futbolo turnyras Bulgarijoje, vykstantis atkrintamųjų varžybų principu.
#### Finalo ir pusfinalio rungtynės

### Pusfinalio rungtynės
* 2017 m. balandžio 18 d. Razgrado „Ludogorec" namie 4:0 įveikė Litex Lovech. 
* Atsakomosiose rungtynėse 2017 m. balandžio 27 d. varžovus įveikė 7-0 ir Razgrado „Ludogorec" pateko į finalą. 
* Bendras rezultatas net 11-0.

* 2017 m. balandžio 19 d. Stara Zagoros „Vereja" namie 0-1 nusileido Plovdivo „Botev". 
* Atsakomosiose rungtynėse 2017 m. balandžio 26 d. buvo užfiksuotos lygiosios 1-1. 
* Į finalą pateko Plovdivo „Botev", kurie nugalėjo bendru rezultatu 2-1.

### Finalo rungtynės

* Finale dėl 2016/2017 metų taurės susitiko Razgrado „Ludogorec" ir Plovdivo „Botev". 
* 2017 m. gegužės 24 d. įvykusiose rungtynėse šalies taurę iškovojo  Plovdivo „Botev", kurie nugalėjo 2-1. 
* Rungtynės vyko Vasilijaus Levskio nacionaliniame stadione (Sofijoje).

## Išnašos

## Nuorodos
* RSSSF duomenų bazė:
: 2016–2017 m. čempionatas
: Čempionų sąrašas
: RSSSF Istorija
: Bulagrijos futbolo taurės turnyrai
Dinkų kalba

**Dinkų kalba** (*Thuɔŋjäŋ* arba *Thuɔŋ ee Jieng*) – kalba, vartojama dinkų tautybės žmonių, kurie yra gausiausia Pietų Sudano tauta. Ši kalba priklauso nilotų kalbų šakai ir yra spėjamos Nilo-Sacharos kalbų šeimos dalis. Kalbančiųjų skaičius – spėjama, apie 1,4 mln. žmonių. Dinkų kalba plačiausiai vartojama Baltojo Nilo pakrantėse, abipus Sudo pelkynių – Bahr el Gazalio, Aukštutinio Nilo ir Pietų Kordofano srityse.

Dinkų kalbą sudaro daugybė tarmių ir šnektų, kurios telkiamos į 5 pagrindines šakas:
* šiaurės rytų dinkų [dip], ~320 tūkst. – pagrindinės tarmės: Abiliango, Luako, Ngoko-Sobato, Agero, Ruto, Thojaus;
* šiaurės vakarų dinkų [diw], ~80 tūkst. – Aloro, Ngoko-Kordofano, Pan Aru, Ruvengo;
* pietų-vidurio dinkų [dib], ~250 tūkst. – Aliapo, Čječo, Goko, Agaro;
* pietryčių dinkų [dks], ~270 tūkst. – Boro, Athoko, Gholo, Niarvengo, Tviko;
* pietvakarių dinkų [dik], ~450 tūkst. – Reko, Abiemo, Aguoko, Apuko, Avano, Lau, Luako, Malualo, Paljeto, Palioupinio, Tvidžo.

Dinkų kalba pasižymi balsių gausa (a, e, i, o, u, ɛ, ɔ), visi balsiai turi aspiruotus atitikmenis. Kiekvienas balsis gali būti trejopo ilgumo. Be to, kalba toninė (Boro tarmėje – 4 tonai). Būdinga apofonija (pvz., *dom* „laukas“ – *dum* „laukai“).

Dinkų kalba užrašoma lotyniškojo raidyno atmaina, sukurta 1928 m. Iki tol būta užrašymų ir arabiškais rašmenimis. Dinkų raidyne yra šie ženklai: a ä b c d dh e ë ɛ ɛ̈ g ɣ i ï j k l m n nh ny ŋ o ö ɔ ɔ̈ p r t th u w y.

Dinkų kalba yra pagrindinė šnekamoji Pietų Sudano kalba. Prestižinė ir standartizuota yra Reko tarmė. Šia ir kitomis tarmėmis vykdomas pradinis ugdymas, parengtos gramatikos, išleista literatūrinių tekstų, išverstas Naujasis Testamentas. Bongams ir thuriams dinkų kalba yra antroji kalba.

## Nuorodos
* 
* 
* 
* 
*
Venecijos lagūna

**Venecijos lagūna** (it. *Laguna di Venezia*; vec. *Łaguna de Venesia*) – įlanka Italijos šiaurėje, Adrijos jūroje. Čia įsikūręs Venecijos miestas.

Venecijos lagūna driekiasi nuo Silės upės šiaurėje iki Brentos pietuose. Lagūnos plotas siekia 550 km². Apie 8 procentus lagūnos sudaro sausuma (įskaitant ir pačią Veneciją su visomis salomis). Dar 11 procentų teritorijos yra nuolat apsemta vandens ar kanalų. Venecijos lagūna yra didžiausia šlapynė Viduržemio jūros baseine.

Nuo 1987 m. Venecija kartu su lagūna įtraukta į UNESCO pasaulio paveldo sąrašą.

Ilgą laiką Venecijos lagūna buvo apgyvendinta. Tačiau tik po Romos imperijos žlugimo iš žemyninės dalies čia įsikėlė daug gyventojų. Šiandien pagrindiniai lagūnos miestai yra Venecija ir Kjodža lagūnos pietuose. Lido di Venecija ir Pelestrina taip pat apgyvendinti, tačiau jie yra Venecijos dalis. Dauguma Venecijos gyventojų įsikūrę bei sukuriama didžioji dalis ekonomikos miesto oro uoste bei jūrų uoste. Netoli Venecijos esantis Jezolo miestas yra žymus poilsio kurortas.

Pietvakarinė lagūnos dalis priklauso Paduvos provincijai.

2003 m. pradėtas MOSE projektas, skirtas apsaugoti Veneciją ir lagūną nuo potvynių. Projekto metu įrengtos trys mobilios pertvaros Lido, Malamoko ir Kjodžos miestuose. Pertvaros padeda potvynių sezonų metu apsaugoti lagūną nuo Adrijos jūros vandens. Kartu su kitomis priemonėmis lagūna gali atlaikyti vandens pakilimą iki 3 m. Planuojama projektą pilnai baigti 2018 m.

## Šaltiniai

## Galerija

Image:Venice Lagoon December 9 2001.jpg|Venecijos lagūna iš kosmoso
Image:2001-NASA-Satellitenaufnahme Venedig.jpg|Venecijos lagūna iš viršaus
Proto bendruomenė

**Proto bendruomenė** – tai 1986 metais išleistos knygos pavadinimas, o taip pat pavadinimas teorijos apie natūralų intelektą, kurią sukūrė ir aprašė Marvin Minsky.

## Minskio modelis
Savo knygoje Minskis žingsnis po žingsnio konstruoja žmogaus intelekto modelį, susidedantį iš tarpusavyje sąveikaujančių paprastų dalių, vadinamų agentais, ir šie agentai yra neprotingi. Kai didelis kiekis tokių neprotingų agentų sąveikauja tarpusavyje, tai susikuria „Proto bendruomenė“, iš čia ir yra kilęs knygos pavadinimas.

## Knyga
1986 metais pirmą kartą pasirodžiusi knyga buvo pirmasis detalus „proto bendruomenės“ teorijos aprašymas, šią teoriją Minskis pradėjo kurti 1970-ųjų metų pradžioje. Knyga susideda iš 270 nepriklausomų esė, kurios yra suskirstytos į 30 bendrų skyrių. Knyga taip pat buvo išleista CD-ROM formatu.

Aiškindamas „proto bendruomenės“ teoriją, Minskis pristato platų spektrą idėjų ir koncepcijų. Jis vysto teorijas, kurios paaiškina tokius procesus kaip kalba, atmintis ir mokymasis, taip pat jis aiškina tokias sąvokas kaip sąmonė, savimonė ir laisva valia – dėl šios priežasties daugelis priskiria „Proto Bendruomenę“ prie filosofinių darbų.

Knygoje nėra jokių konkrečių įrodymų iš dirbtinio intelekto arba kognityvinių mokslų sričių, taip pat knygoje nėra nuorodų į smegenų fizines struktūras. Vietoj to, knygoje yra pristatytas rinkinys idėjų apie tai, kaip konceptualiame lygmenyje veikia protas ir mąstymas.

## Teorija
1970-ųjų metų pradžioje Minskis pradėjo kurti savo teoriją kartu su Seymour Papert. Minskis pasakojo, kad kuriant „proto bendruomenės“ teoriją, pagrindiniu idėjų šaltiniu buvo jo darbas bandant sukurti mašiną, kuri dėliotų vaikiškus kubelius, panaudodama robotizuotą ranką, vaizdo kamerą ir kompiuterį.

## Proto prigimtis
Minskio filosofijos pagrindinis principas yra tame, kad „protas yra tai, ką daro smegenys“. Žmogaus protą ir kitas natūraliai išsivysčiusias kognityvines sistemas „proto bendruomenės“ teorija nagrinėja kaip didelę bendruomenę, susidedančią iš atskirų paprastų procesų, vadinamų agentais. Šie paprasti agentai yra fundamentalios mąstančios būtybės, iš kurių yra suformuojamas protas. Šių paprastų agentų tarpusavio sąveika sukuria didelį kiekį gebėjimų, kuriuos mes priskiriame protui.

## Panašūs modeliai
Panašius modelius (kurie irgi teigia, kad protas yra suformuotas iš daugybės mažų agentų, t. y. smegenys yra sudarytos iš daugelio nepriklausomų arba pusiau nepriklausomų agentų) taip pat aprašė:
* Thomas R. Blakeslee,
* Michael S. Gazzaniga,
* Robert E. Ornstein,
* Ernest Hilgard,
* Michio Kaku,
* Georgijus Gurdžijevas (),
* Neuroklasterinis Smegenų Modelis,
* Julian Jaynes,
* Roger Wolcott Sperry.

## Taip pat skaitykite
* Pažinimo psichologija
* Kognityviniai mokslai

## Šaltiniai

## Nuorodos
* MIT straipsnis, „Examining the Society of Mind“
* „The Society of Mind“ teksto ir vaizdo įrašų archyvas
Sabjoneta

**Sabjoneta** () – miestas šiaurės Italijoje, Lombardijos regione, Mantujos provincijoje, 30 km į šiaurę nuo Parmos miesto, netoli šiaurinio Po kranto. 2017 m. duomenimis, jame gyveno apie 4 tūkst. žmonių.

Miestas įkurtas XVI a. Italijos kunigaikščio Vespasiano I Gonzagos (*Vespasiano I Gonzaga*) dėka, prie senojo *Via Vitelliana* kelio. Sabjonetoje buvo šio kunigaikščio rezidencija. Jo rūmuose plėtota renesansiška muzika. Vespasianas I Gonzaga Sabjonetą vystė pagal renesansišką tobulo miesto modelį.

Mieste išlikę kunigaikščio rūmai (dabar rotušė), pirmasis pasaulyje šiuolaikinis teatras (1590 m., architektas Vinčensas Skamocis), renesansinė galerija ir sodas su Antiką mėgdžiojančiomis bei originaliomis skulptūromis, 1588 m. renesanso stiliaus bažnyčia, taip pat dar keletas bažnyčių ir vasaros rūmai, puošti žymių menininkų freskomis.

2008 m. dėl išskirtinės renesanso architektūros UNESCO Sabjonetą įtraukė į pasaulio paveldo sąrašą.


Sabbioneta-teatro.jpg|Teatras
Sabbioneta 2010 5 (8189122488).jpg|Antikos galerija
Sabbioneta-Chiesa dell'Incoronata.JPG|Mergelės Marijos bažnyčia
Širakava

:*Šis straipsnis - apie kaimą Gifu prefektūroje. Apie kitus administracinius vienetus, žiūrėkite [[Širakava (miestelis)]] ir [[Rytų Širakava]]*

**Širakava** () – etnografinis kaimas vakarų Japonijoje, Čiūbu regione, Gifu prefektūroje, netoli Takajamos, Haku kalno papėdėje, atokiame slėnyje prie Šio upės. Kaimas pats vienas sudaro Ono apskritį.

Kaime išlikę tradiciniu *gasshō-zukuri* architektūros stiliumi statyti gyvenamieji namai ir trobesiai. Pastatai išsiskiria itin storais šiaudiniais dvišlaičiais stogais. Vietovė pasižymi itin sniegingomis žiemomis, apylinkėse įsteigtas Hakusano nacionalinis parkas.

Tradiciškai kaimo gyventojai vertėsi ryžių, grikių, sorų auginimu, veisti šilkverpiai, gamintas parakas, nors dabar pagrindines pajamas neša turizmas. Yra šintoistų, budistų šventyklos.

2008 m. Širakavos ir Gokajamos kaimai, dėl išskirtinės architektūros, UNESCO buvo įtraukti į pasaulio paveldo sąrašą.

## Nuotraukos

Ogimachi_Village-01.jpg|Kaimo kraštovaizdis
SHIRAKAWA_GOU.JPG|Širakava
Shirakawago_Japanese_Old_Village_003.jpg|Namai Širakavoje, pastatyti *gasshō-zukuri* būdu

## Susiję pasaulio paveldo objektai
* : Senoviniai kaimai pietų Anhujuje – Sidi ir Hongcunas (2000)
* : Istoriniai Korėjos kaimai: Hahoe ir Jangdongas (2010)
Encore: Movie Partners Sing Broadway

**Encore: Movie Partners Sing Broadway** – trisdešimt šeštasis studijinis amerikiečių dainininkės ir dainų autorės Barbra Streisand albumas, išleistas 2016 m. rugpjūčio 26 d. Albume atlikėja atlieka kūrinius iš įvairių miuziklų bei filmų, jai kartu pritaria įvairūs aktoriai.

Albumas sulaukė daugiausia teigiamų kritikų įvertinimų ir, per pirmąją savaitę JAV pardavus 149 tūkstančius kopijų, debiutavo pirmojoje „Billboard 200“ reitingo vietoje. Albumas taip pat pasiekė pirmąją vietą Jungtinėje Karalystėje ir Australijoje.

## Dainų sąrašas

## Išnašos